SC ปั๊มยอดขายปี 64 ทะลุ 2 หมื่นลบ.-ปันผลสูง โบรกฯเคาะเป้า 4.20 บ.
“ฟินันเซีย ไซรัส” แนะ “ซื้อ” SC เป้า 4.20 บ. ชี้ยอดขายปี 64 ทะลุเป้าแตะ 2.18 หมื่นลบ. ทำนิวไฮ ขณะที่ปี 65 คาดกำไรปกติแตะ 2.30 พันลบ. ขับเคลื่อนด้วยแนวราบที่แข็งแกร่ง พร้อมจ่อจ่ายปันผลสูง
7 ม.ค. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์วันที่ (7 ม.ค.2565) มีการประเมินต่อ บริษัท เอสซี แอสเสท คอร์ปอเรชั่น จำกัด (มหาชน) หรือ SC ว่าในช่วงไตรมาส 4/2564 ยอดขายรายไตรมาสโดดเด่นสุดของปีที่ 5.70 พันล้านบาท เพิ่มขึ้น 20% จากไตรมาสก่อน และเพิ่มขึ้น 35% เมื่อเทียบกับงวดเดียวกันของปีก่อน มาจากการเติบโตของทั้งแนวราบและคอนโด ซึ่งคิดเป็นสัดส่วน 74% และ 26% ของยอดขายรวม ตามลำดับ โดยแนวราบไปได้ดีต่อเนื่อง 9% จากไตรมาสก่อน และเพิ่มขึ้น 23% เมื่อเทียบกับงวดเดียวกันของปีก่อน ซึ่งจากการเน้นขายโครงการเดิม
พร้อมกับบวกกับรุกเปิดโครงการใหม่ที่กระจุกตัวในครึ่งปีหลัง 2564 กว่า 5 โครงการ โดยไตรมาส 4/2564 เปิดตัว 2 โครงการ มูลค่ารวม 1.80 พันล้านบาท ประกอบด้วย Venue ID Rama 5 (มูลค่า 500 ล้านบาท ยอดขาย 12%) และ Venue ID Westgate (มูลค่า 1.30 พันล้านบาท ยอดขาย 9%)
นอกจากนี้หนุนด้วยยอดขายคอนโดที่เพิ่มขึ้น 67% จากไตรมาสก่อน และเพิ่มขึ้น 86% เมื่อเทียบกับงวดเดียวกันของปีก่อน หลังปิดการขายโครงการ Beatniq บวกกับความคืบหน้าการขายโครงการ JV อย่าง The Crest Park Residences ท่ามกลาง Sentiment บวกจากการคลายล็อกดาวน์ และผ่อนปรนมาตรการ LTV ส่งผลให้จบปี 2564 ยอดขายรวมคาดที่ 2.18 หมื่นล้านบาท เพิ่มขึ้น 31% จากงวดเดียวกันของปีก่อน ทำ New High และสูงกว่าเป้าของบริษัทฯ ที่ 2 หมื่นล้านบาท แบ่งเป็นแนวราบ 80% และคอนโด 20% โดยอุปสงค์แนวราบแข็งแกร่งกว่าดีกว่าเป้า 16% แตะ 1.70 หมื่นล้านบาท เพิ่มขึ้น 18% จากงวดเดียวกันของปีก่อน ส่วนคอนโดอยู่ที่ 4.40 พันล้านบาท แม้ต่ำกว่าเป้า 13% หลังเลื่อนแผนเปิดตัวใหม่ 1 โครงการออกไป แต่ถือว่าเพิ่มขึ้น 2.40 เท่าจากฐานต่ำในปี 2563
อีกทั้งคาดผลประกอบการไตรมาส 4/2564 ขยายตัวเด่นจากไตรมาสก่อน และจากงวดเดียวกันของปีก่อน เป็นไตรมาสดีสุดของปี เบื้องต้นประเมินกำไรปกติระดับ 650-750 ล้านบาท เพิ่มขึ้น 30% จากไตรมาสก่อน เพิ่มขึ้น 50% จากงวดเดียวกันของปีก่อน ขับเคลื่อนจากการรับรู้ Backlog ณ สิ้นไตรมาส 3/2564 รอส่งมอบ 5.20 พันล้านบาท แบ่งเป็นแนวราบ 4.60 พันล้านบาท และคอนโดอีก 668 ล้านบาท หลังมีปิดแคมป์ในเดือนก.ค. รวมถึงการเร่งขายและโอนใหม่ในช่วงท้ายปี
ทั้งนี้ทำให้ทางฝ่ายวิจัยคาดว่ารายได้รวมจะบรรลุเกินเป้าทั้งปีที่ตั้งไว้ 1.90 หมื่นล้านบาท ดังนั้น ยอดขายที่สูงกว่าคาด ทำให้มองว่าประมาณการกำไรปกติของทางฝ่ายวิจัยที่ 2.07 พันล้านบาท เพิ่มขึ้น 7% จากงวดเดียวกันของปีก่อน จะมี Upside ราว 4% และอาจดีกว่าที่ Bloomberg Consensus คาดไว้ 5%
สำหรับความน่าสนใจอยู่ที่คอนโดที่มีบทบาทอีกครั้งหลังปี 2563-2564 ไม่มีโครงการโอนใหม่ โดยปี 2565 เริ่มรับรู้คอนโดใหม่ 3 แห่ง ประกอบด้วยโครงการ SC 2 แห่ง เริ่มโอนไตรมาส 3/2565 อย่าง SCOPE Langsuan (มูลค่า 8.30 พันล้านบาท ยอดขาย 35%) และ SCOPE Promsri (มูลค่า 1 พันล้านบาท ยอดขาย 36%) รวมถึงคอนโด JV 1 แห่งในไตรมาส 4/2565 อย่าง The Crest Park Residence (มูลค่า 3.10 พันล้านบาท ยอดขาย 15%)
นอกจากนี้มีแผนรุกเปิดโครงการอย่าง Aggressive หลักๆยังเป็นแนวราบ เบื้องต้นมูลค่า 2 หมื่นล้านบาท ซึ่งเป็นระดับสูงสุดใหม่ เน้น High-End ราคามากกว่า 10 ล้านบาทต่อยูนิต ซึ่งทางฝ่ายวิจัยคาดจะสร้างยอดขายได้ดีต่อเนื่อง จากตลาดที่อุปสงค์แข็งแกร่ง และ SC ครองส่วนแบ่งการตลาดเป็นอันดับ 2 ถึง 17% รวมถึงยังได้อานิสงส์จากการผ่อนเกณฑ์ LTV ที่มีผลถึง 31 ธ.ค. 2565
ทั้งนี้ทางฝ่ายวิจัยคงประมาณการกำไรปกติปี 2565 ที่ 2.30 พันล้านบาท เพิ่มขึ้น 10% จากงวดเดียวกันของปีก่อน ทำ New High บนยอดโอนคาด 1.98 หมื่นล้านบาท เพิ่มขึ้น 9% จากงวดเดียวกันของปีก่อน ทำสถิติสูงสุดใหม่เช่นกัน บน Backlog รองรับแล้ว 20%
ดังนั้นประเด็นที่น่าสนใจ ได้แก่ (1) แนวโน้มผลประกอบการไตรมาส 4/2564 โดดเด่น และเป็น 1 ใน 3 รายของกลุ่มฯที่เติบโตได้จากไตรมาสก่อน และจากงวดเดียวกันของปีก่อน เทียบกับผู้ประกอบการอีก 8 รายคาดลดลงจากงวดเดียวกันของปีก่อน (2) รับเงินปันผลงวดปี 2564 เต็มปี คาดที่ 0.20 บาทต่อหุ้น คิดเป็น Yield สูง 5.80% เทียบกับกลุ่มฯส่วนใหญ่จ่ายงวดครึ่งปีหลัง 2564 ราว 3% (3) ราคาหุ้นปัจจุบันซื้อขายบนค่า PE ปี 2565 เพียง 6.30 เท่า และค่า PBV ที่ 0.70 เท่า เทียบกับกลุ่มฯที่ 8.60 เท่า และ 1.20 เท่า ตามลำดับ ขณะที่อ้างอิงสถิติย้อนหลัง 3 ปี (ไม่รวมปี 2563 ที่เป็น COVID-19 ระลอกแรก) พบว่าราคาหุ้น SC ปรับขึ้นในปี 2562 เพิ่มขึ้น 13% และปี 2564 เพิ่มขึ้น 20% ภายใน 4 เดือน ก่อนวันขึ้นเครื่องหมาย XD ในช่วงวันสุดท้ายของเดือนเม.ย.หรือวันแรกของเดือนพ.ค. ขณะที่ต้องติดตามจากการแถลงแผนธุรกิจของปี 2565 ในเดือนก.พ.นี้ ซึ่งอาจเปิด Upside ต่อคาดการณ์ของทางฝ่ายวิจัย
อย่างไรก็ดีทางฝ่ายวิจัยคงราคาเหมาะสมปี 2565 ที่ 4.20 บาท คงคำแนะนำ “ซื้อ”